Paterna no farà efectiva la pujada de preus de les activitats i instal·lacions esportives que vav fer el PP
22/04/2016

# Paterna no farà efectiva la pujada de preus de les activitats i instal·lacions esportives que vav fer el PP

[![El alcalde de Paterna y el concejal de deportes inspeccionando las mejoras en las instalaciones deportivas](/images/noticias/2016/04/cesped.jpg)](/images/noticias/2016/04/cesped.jpg)

22.04.2016

L'Executiu de Juan Antonio Sagredo aconsegueix que l'empresa que gestiona els serveis esportius no puge el 3,5% anual que va acordar amb el PP gràcies a la millora de les instal•lacions municipals que està realitzant

Els paterners i paterneres no hauran de pagar més la temporada que ve pels serveis i instal•lacions esportives municipals. Així ho ha acordat l'actual equip de govern amb l'empresa encarregada de la gestió de l'activitat esportiva a Paterna després d'anys d'increments de preus de les activitats i instal•lacions esportives duts a terme pel PP.

El regidor d'Educació, Joventut i Esports, José Manuel Mora ha destacat que “el manteniment dels preus públics aconseguit és el resultat de l'esforç inversor que estem realitzant des de l'equip de govern per millorar els serveis i les instal•lacions esportives de Paterna, una notable millora que redunda i comparteix l'empresa adjudicatària i que ha fet possible que aquesta companyia no duga a terme l'increment anual de preus que va acordar amb el PP”.

I és que segons la concessió que el PP va aprovar en 2012, i per la qual es va privatitzar la gestió dels serveis esportius municipals durant 25 anys, l'empresa adjudicatària té dret a pujar els preus un 3,5% a l'any. “Un increment que la pròxima temporada no hauran de pagar els veïns i que evidencia l'eficaç gestió que l'Executiu local realitza amb els contractes municipals, els serveis públics i, en general, amb els diners de tots els ciutadans”, ha assenyalat José Manuel Mora, al mateix temps que ha agraït a l'empresa que haja acceptat no encarir els preus amb l'objectiu de beneficiar als usuaris i als ciutadans.

Així mateix, Mora ha afirmat que “aquest interès per fomentar l'esport de qualitat i fer-ho accessible a tothom i no solament a uns pocs contrasta amb la política d'abandó de l'anterior executiu del PP, una falta de manteniment de les instal•lacions esportive sque ha provocat, entre altres coses, la deterioració de la piscina de la carretera de Manises o l'estat ruïnós del Esport a Paterna”.

Referent a açò, el regidor ha recordat que en la temporada 2011-2012, el PP va arribar a pujar els preus d'activitats i instal•lacions esportives un 50% sense oblidar la cèlebre frase d'un regidor del PP d'aquell moment, “qui vulga esport, que li'l pague”.